**Eger Megyei Jogú Város Önkormányzata Közgyűlésének**

**15/2021. (VI. 11.) önkormányzati rendelete a szociális célú tűzifa támogatás megállapításáról**

*/2024. ( ) módosítással egységes szerkezetben*

Eger Megyei Jogú Város Önkormányzata Közgyűlése hatáskörében eljárva Eger Megyei Jogú Város Polgármestere a veszélyhelyzet kihirdetéséről szóló 27/2021. (I. 29.) Korm. rendelet 1. §-ában kihirdetett veszélyhelyzetre tekintettel, figyelemmel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésére, a szociális igazgatásról és szociális ellátásokról szóló 1993. évi III. törvény 46. § (1) és (4) bekezdésben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés a) pontjában meghatározott feladatkörében eljárva a következőket rendeli el:

1. §

1. Eger Megyei Jogú Város Önkormányzata a szociálisan rászoruló személyek, háztartások részére fűtési időszakonként egy alkalommal természetbeni juttatásként szociális célú tűzifa támogatást nyújt.
2. A természetbeni támogatásra az Eger városban lakóhellyel rendelkező személyek és a velük közös háztartásban élő hozzátartozóik jogosultak az önkormányzat költségvetésében biztosított keretösszeg erejéig.
3. A rászoruló személyeknek, családoknak adható természetbeni támogatást alkalmanként 50.000 Ft összegben, utalvány formájában biztosítja az önkormányzat.
4. A rendelet alkalmazásában a család, az egyedülálló, az egyedül élő, a háztartás, a jövedelem, a vagyon, a keresőtevékenység, a rendszeres pénzellátás meghatározásánál a szociális igazgatásról és szociális ellátásokról szóló 1993. évi III. törvény 4. § rendelkezéseit kell alkalmazni.

2. §

1. A támogatásra való jogosultság szempontjából szociálisan rászoruló az a kérelmező:

a)akinek háztartásában az egy főre jutó nettó jövedelem a kérelem beadását megelőző hónapban a minimálbér 45 %-át ,

1. egyedül élő személynél a minimálbér 50 %-át nem haladja meg.

(2) Nem lehet szociálisan rászorulónak tekinteni azt a kérelmezőt, akinek a háztartásában az egy főre jutó vagyon értéke meghaladja az Szt. 4. § (1) bekezdés b) pontjában meghatározott értéket.

(3) A tüzelőtámogatás ugyanazon lakott ingatlanra csak egy jogosultnak állapítható meg, függetlenül a lakásban élő személyek és háztartások számától. Külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit, amennyiben azok fűtését különálló tüzelőberendezéssel biztosítják.

(4) A szociális célú tűzifa támogatás annak a kérelmezőnek állapítható meg, aki lakásának a fűtését fa/vegyes tüzelésre alkalmas tüzelőberendezéssel biztosítja.

(5) Az elbírálás során a kérelmező egyéb szociálisan hátrányos helyzete is figyelembe vehető.

3. §

1. Szociális célú tűzifa támogatás iránti kérelmet szeptember 1-e és október 15-e között az erre a célra rendszeresített formanyomtatványon lehet benyújtani. A kérelemhez a beadását megelőző hónap nettó jövedelemről a jövedelem típusának megfelelő iratot, vagy annak hiteles másolatát mellékelni kell. A határidő elmulasztása jogvesztő.
2. A jogosultsági feltételeknek megfelelő kérelmeket 3 tagú Bizottság véleményezi, melynek tagjai:  
    a) szociális ügyekért felelős alpolgármester  
    b) a szociális ügyekért felelős iroda képviselője  
    c) a családsegítő és gyermekjóléti alapszolgáltatásokért felelős intézmény megbízott képviselője
3. A kérelmekről a Bizottság véleményének figyelembevételével a Polgármester átruházott hatáskörben dönt tárgyév október 31-ig. A döntés elleni fellebbezést a Közgyűlés bírálja el.
4. A tűzifa a tárgyév november 1-e és december 15-e között vehető át az utalványon megjelölt helyszínen.
5. A tüzelőanyag szállítási költsége a támogatásban részesülő háztartást terheli.

4. §

1. A tűzifa támogatásra való jogosultsági feltételeket az önkormányzat munkatársai helyszíni szemle során ellenőrizhetik, amelyről környezettanulmányt készíthetnek. A kérelmező köteles az ellenőrzést végzővel együttműködni, a kért adatokat rendelkezésre bocsátani.
2. A tüzelőben részesülő személy a tüzelőt nem értékesítheti, nem adhatja át másnak, csak a saját háztartásában használhatja fel.
3. A természetben nyújtott szociális ellátást jogosulatlanul és rosszhiszeműen igénybe vevő a szolgáltatásnak megfelelő pénzegyenérték megfizetésére kötelezhető.

5. §

1. Ez a rendelet 2021. szeptember 1-jén lép hatályba.

Mirkóczki Ádám sk dr. Bánhidy Péter sk

polgármester jegyző